
ELŐTERJESZTÉS
MÉLYKÚT VÁROS ÖNKORMÁNYZAT KÉPVISELŐ-TESTÜLETÉNEK
2026. július 7. napján tartandó ülésére.


Tárgy: Döntés ebösszeírás elrendeléséről.
	

Az előterjesztést készítette: Dr. Ágoston-Szalai Judit aljegyző
Az előterjesztés készítésében közreműködött: --

Melléklet: 1 db
- ebösszeíró adatlap
		
Döntési javaslatok száma: 1 db

Véleményezi: --

A határozati-javaslat elfogadásához egyszerű többség szükséges.



Törvényességi észrevételem nincs.


Dr. Vörös-Börcsök Tímea 
  jegyző

Tisztelt Képviselő-testület!

Az állatok védelméről és kíméletéről szóló 1998. évi XXVIII. törvény (a továbbiakban: Ávtv.) 42/A. § (1) bekezdése alapján a transzponderrel megjelölve tartható ebekről az állat tartója és más személyek jogainak, személyi biztonságának és tulajdonának védelme, valamint az ebrendészeti feladatok ellátása céljából nyilvántartást kell vezetni (a továbbiakban: ebnyilvántartás). Az ebnyilvántartás kötelező adatairól az Ávtv. 42/A. § (4) bekezdése rendelkezik. Hivatkozott §. (4a) bekezdése kimondja, hogy az ebnyilvántartás a (4) bekezdés e) – l) pontja tekintetében – a szolgáltató állatorvos neve és kamarai bélyegző száma kivételével – közhiteles nyilvántartásnak minősül.

Az Ávtv. 42/B. § (1) – (5) bekezdései alapján a tartás helye szerint illetékes települési, önkormányzat ebrendészeti feladatainak elvégzése érdekében, illetve a veszettség elleni oltás járványvédelmi vonatkozásaira való tekintettel három évente legalább egy alkalommal ebösszeírást végez. Az ebösszeírás során a települési önkormányzat jogosult kezelni a 42/A. § (4) bekezdés szerinti adatokat.  A települési önkormányzat az ebösszeírás alapján a (2) bekezdésben foglalt adatokat összeveti az ebnyilvántartásban rögzített adatokkal, és eltérés esetén adatot szolgáltat az ebnyilvántartás működtetőjének. Az ebnyilvántartás működtetőjének kérésére a Magyar Állatorvosi Kamara köteles a nyilvántartott ebekről adatot szolgáltatni. Az eb tulajdonosa és tartója az ebösszeíráskor köteles a 42/B § (2) bekezdés szerinti adatokat a települési önkormányzat rendelkezésére bocsátani. Az adatszolgáltatási kötelezettség elmulasztása vagy nem megfelelő teljesítése állatvédelmi bírságot von(hat) maga után az állatvédelmi bírságról szóló 244/1998.(XII.31.) Korm. rendelet alapján.

Az Ávtv. nem tartalmaz rendelkezést az ebösszeírás módszerére, gyakorlati lebonyolítására, de az a tapasztalat, hogy a települések jelentős részén az ebösszeírás önbevalláson alapul és a Képviselő-testület az Ávtv. 42/B. § (1) – (4) bekezdéseiben megállapított feladatát a jegyző útján látja el.

Mélykút településen 2023. évben került sor utoljára az ebösszeírási feladat elvégzésére, így aktuálissá vált az ebösszeírás ismételt elvégzése, melynek végrehajtására a határozati-javaslatban foglaltak szerint teszek javaslatot.


Kérem a T. Képviselő-testületet, hogy a határozati - javaslatot elfogadni szíveskedjen!

Mélykút, 2026. július 3.

Kovács Tamás
polgármester

HATÁROZATI – JAVASLAT

……/2026.(VII.7.)Kt. számú					HATÁROZAT
Döntés ebösszeírás elrendeléséről.

1. Mélykút Város Önkormányzat Képviselő-testülete - az állatok védelméről és kíméletéről szóló 1998. évi XXVIII. törvény 42/B. § (1) bekezdésében meghatározott feladatkörében eljárva - ebösszeírást rendel el, melynek időpontját a 2026. július 15. és 2026. augusztus 31. közötti időtartamban határozza meg. 
2. A Képviselő-testület úgy dönt, hogy az ebösszeíró adatlapok, valamint az ezzel kapcsolatos adatvédelmi tájékoztató elérhetőségéről az alábbiak szerint szükséges gondoskodni:
· elektronikus úton az önkormányhat hivatalos honlapján, 
· nyomtatott adatlapok elérhetősége: 
- Mélykúti Polgármesteri Hivatal … irodája,
- könyvtári információs és közösségi hely. 
3. Az ebösszeírás során az ebtartóknak ebenként egy, a jogszabályban meghatározott adattartalmú adatlapot kell kitölteni és azt az önkormányzat rendelkezésére bocsátani. 
4. A Képviselő-testület az 1-3. pontban megjelölt feladatait – a Magyarország helyi önkormányzatairól szóló 2011. évi CLXXXIX. törvény 41. § (2) bekezdése alapján - a jegyző útján látja el. 
5. A Képviselő-testület felkéri a jegyzőt a lakosság széles körű tájékoztatására, az ebösszeíró adatlapok folyamatos biztosítására, valamint a beérkezett adatlapok folyamatos rögzítésére.

Felelős: Dr. Vörös-Börcsök Tímea jegyző
Határidő: 2026. augusztus 31.

